CELEX: 62011CN0092
Language: sk
Date: 2011-02-28 00:00:00
Title: Vec C-92/11: Návrh na začatie prejudiciálneho konania, ktorý podal Bundesgerichtshof (Nemecko) 28. februára 2011 — RWE Vertrieb AG/Verbraucherzentrale Nordrhein-Westfalen e.V.

16.7.2011   
            
            
               SK
            
            
               Úradný vestník Európskej únie
            
            
               C 211/10
            
         Návrh na začatie prejudiciálneho konania, ktorý podal Bundesgerichtshof (Nemecko) 28. februára 2011 — RWE Vertrieb AG/Verbraucherzentrale Nordrhein-Westfalen e.V.
   (Vec C-92/11)
   2011/C 211/17
   Jazyk konania: nemčina
   
      Vnútroštátny súd, ktorý podal návrh na začatie prejudiciálneho konania
   
   Bundesgerichtshof
   
      Účastníci konania pred vnútroštátnym súdom
   
   
      Navrhovateľka: RWE Vertrieb AG
   
      Odporkyňa: Verbraucherzentrale Nordrhein-Westfalen e.V.
   
      Prejudiciálne otázky
   
   
               1.
            
            
               Má sa článok 1 ods. 2 smernice Rady 93/13/EHS (1) z 5. apríla 1993 o nekalých podmienkach v spotrebiteľských zmluvách vykladať tak, že zmluvné podmienky o zmene ceny v zmluvách o dodávkach plynu so spotrebiteľmi, ktorí sú zásobovaní nad rámec všeobecného dodávacieho záväzku v rozsahu všeobecnej zmluvnej voľnosti (osobitní odberatelia), nepodliehajú ustanoveniam smernice v prípade, ak sú zákonné predpisy, ktoré platia pre tarifných odberateľov v rámci všeobecného záväzku pripojenia a dodávok, prevzaté v nezmenenej podobe do zmluvných vzťahov s osobitnými odberateľmi?
            
         
               2.
            
            
               Majú sa — ak sú použiteľné — články 3 a 5 smernice Rady 93/13/EHS z 5. apríla 1993 o nekalých podmienkach v spotrebiteľských zmluvách v spojení s bodom 1 písm. j) a bodom 2 písm. b) druhou vetou prílohy k článku 3 ods. 3 tejto smernice ako aj článok 3 ods. 3 v spojení s prílohou A písm. b) a/alebo c) smernice Európskeho parlamentu a Rady č. 2003/55/ES (2) z 26. júna 2003 o spoločných pravidlách pre vnútorný trh so zemným plynom, ktorou sa ruší smernica 98/30/ES, vykladať tak, že zmluvné podmienky o zmene ceny v zmluvách o dodávkach zemného plynu s osobitnými odberateľmi spĺňajú požiadavky na jasnú a zrozumiteľnú formuláciu a/alebo na nevyhnutnú mieru transparentnosti, ak v nich síce nie je uvedená pohnútka, podmienky a obsah zmeny ceny, avšak je zaručené, že dodávateľský plynárenský podnik oznámi svojim odberateľom každé zvýšenie ceny v primeranej lehote v predstihu a odberatelia majú právo na odstúpenie od zmluvy, ak im oznámené zmenené podmienky nevyhovujú?
            
         
      (1)  Ú. v. ES L 95, s. 29; Mim. vyd. 15/002, s. 288.
   
      (2)  Ú. v. EÚ L 176, s. 57; Mim. vyd. 12/002, s. 230.